ট্রাম্পের গাজা পরিকল্পনা নিয়ে বিরাট মন্তব্য নেতানিয়াহুর!

ওয়েব ডেস্ক: ট্রাম্পের (Donald Trump) গাজা পরিকল্পনা (Gaza Peace Plan) নিয়ে রাষ্ট্রপুঞ্জের (United Nations) অনুমোদন মেলার বিষয়ে সন্তোষ প্রকাশ করলেন ইজরায়েলের প্রধানমন্ত্রী বেঞ্জামিন নেতানিয়াহু (Benjamin Netanyahu)। মার্কিন প্রেসিডেন্টের গাজা পরিকল্পনায় রয়েছে ২০ দফার প্রস্তাব, সেটিকে মান্যতা দিয়েছে রাষ্ট্রপুঞ্জের নিরাপত্তা পরিষদ। আর তাতেই খুশি নেতানিয়াহু। সম্প্রতি এক বিবৃতিতে তিনি বলেন, ট্রাম্প ও তাঁর কূটনৈতিক দলের নিরলস প্রচেষ্টার ফলেই পণোবন্দিদের দেশে ফিরিয়ে আনা সম্ভব হয়েছে।

নেতানিয়াহুর বক্তব্য অনুযায়ী, নিরাপত্তা পরিষদের সিদ্ধান্ত ট্রাম্পের প্রস্তাবিত ‘বোর্ড অব পিস’ গঠনের সুপারিশকেও সমর্থন করেছে, যার নেতৃত্বে থাকবেন ট্রাম্প নিজেই। ইজরায়েল সরকারের বিশ্বাস করে যে, সশস্ত্র গোষ্ঠীদের দমন, যুদ্ধবিরতি এবং উগ্রবাদ দূরীকরণ—এই তিন কাজের ভিত্তিতে তৈরি হয়েছে ট্রাম্পের গাজা সংক্রান্ত পরিকল্পনা। নেতানিয়াহু দাবি করেছেন, এর মাধ্যমেই গাজায় স্থায়ী শান্তি প্রতিষ্ঠা করা সম্ভব হবে।

আরও পড়ুন: “অনুপস্থিতিতে বিচার কেন?,” হাসিনার বিরুদ্ধে রায় নিয়ে সরব রাষ্ট্রপুঞ্জ

ইজরায়েলের প্রধানমন্ত্রী নেতানিয়াহু আরও জানান, ট্রাম্পের এই গাজা পরিকল্পনার সফল বাস্তবায়ন কেবল গাজায় স্থিতিশীলতাই আনবে না, বরং ইজরায়েল ও প্রতিবেশি দেশগুলির মধ্যে সম্পর্ক আরও ঘনিষ্ঠ করবে। তাঁর মতে, এই প্রক্রিয়া আব্রাহাম চুক্তির বিস্তার এবং মধ্যপ্রাচ্যে আমেরিকা–ইজরায়েল জোটকে আরও শক্তিশালী করবে।

এই প্রেক্ষিতে ইজরায়েল আশা প্রকাশ করেছে যে, ট্রাম্পের গাজা পরিকল্পনার মাধ্যমে এটিকে সমর্থন জানানো প্রতিটি দেশের সক্রিয় অংশগ্রহণের মাধ্যমে বাকি মৃত পণবন্দিদের দেহ দেশে ফিরিয়ে আনা সম্ভব হবে। পাশাপাশি এর মাধ্যমে গাজার বুকে হামাসের শাসন সম্পূর্ণভাবে নির্মূল করা সম্ভব হবে বলেও জানিয়েছেন নেতানিয়াহু।